V skladu z Merili za prehode med študijskimi programi Svet Nacionalne agencije Republike Slovenije za kakovost v visokem šolstvu (Uradni list RS,št. 95/2010), 39. členom Zakona o visokem šolstvu (Uradni list RS, št. 119/06 – uradno prečiščeno besedilo, 59/07 – ZŠtip; 15/08 – odločba US, 64/08, 86/09 in 62/10 – ZUPJS) in s 122., 123., 124. in 125. členom Statuta Visoke šole za hotelirstvo in turizem Bled so dne 27.6.2012 sprejeta

**Merila za prehode med študijskimi programi in priznavanje opravljenih študijskih obveznosti VŠHTB**

**1. člen**

Ta merila določajo prehode med

1. javno veljavnimi višješolskimi študijskimi programi (sprejetimi pred 01.01.1994 in po 01.01.1994) in visokošolskim študijskim programom Hotelirstvo in turizem 1. stopnje.

2. javno veljavnimi dodiplomskimi programi (sprejetimi pred 01.01.1994 in po 01.01.1994)in visokošolskim študijskim programom Hotelirstvo in turizem 1. stopnje;

**2. člen**

Prehod med študijskimi programi je prenehanje izobraževanja na prvem študijskem programu in nadaljevanje študija na drugem študijskem programu.

Prvi študijski program je program, iz katerega študent prehaja. Prvi študijski program so lahko tudi vsi študijski programi iste stopnje, pri katerih je kandidat že opravil študijske obveznosti in se lahko priznavajo v drugem študijskem programu.

Drugi študijski program je program, v katerega študent prehaja (visokošolski študijski program Hotelirstvo in turizem 1. stopnja).

**3. člen**

S prehodom so zagotovljene primerne možnosti za nadaljevanje in dokončanje študija.

**4. člen**

Prehodi so možni med študijskimi programi:

- ki ob zaključku študija zagotavljajo pridobitev primerljivih kompetenc in

- med katerimi se lahko po kriterijih za priznavanje prizna vsaj polovica obveznosti po Evropskem prenosnem kreditnem sistemu (v nadaljevanju: ECTS) iz prvega študijskega programa, ki se nanašajo na obvezne predmete drugega študijskega programa.

**5. člen**

**VPIS V 2. LETNIK**

V 2. letnik se lahko vpišejo:

- diplomanti višješolskih študijskih programov, sprejetih po 01.01.1994, sorodnih študijskih področij, ki morajo do zaključka študija opraviti morebitne diferencialne izpite;

- diplomanti višješolskih študijskih programov, sprejetih po 01.01.1994, nesorodnih študijskih področij, ki morajo opraviti diferencialne izpite.

V 2. letnik se lahko vpišejo tudi študentje dodiplomskih programov, sprejetih po 01.01.1994, ki izpolnjujejo pogoje za vpis v visokošolski študijski program prve stopnje (Hotelirstvo in turizem). Imeti morajo vsaj toliko KT iz predhodnega izobraževanja, kolikor jih potrebujejo za napredovanje po programu, v skladu s 111. členom Statuta Visoke šole za hotelirstvo in turizem Bled. Študijska komisija Visoke šole za hotelirstvo in turizem Bled določi študentom diferencialne izpite iz znanj, ki jih niso pridobili v predhodnih študijskih programih in jih morajo opraviti ter manjkajoče obveznosti, ki jih morajo opraviti, če želijo diplomirati v novem programu.

**VPIS V 3. LETNIK**

V 3 letnik se lahko vpišejo:

- diplomanti višješolskih študijskih programov, sprejetih pred 01.01.1994, sorodnih študijskih področij, ki morajo do zaključka študija opraviti diferencialne izpite;

- diplomanti višješolskih študijskih programov, sprejetih pred 01.01.1994, nesorodnih študijskih področij, ki morajo opraviti diferencialne izpite.

V 3. letnik se lahko vpišejo študentje dodiplomskih programov, ki izpolnjujejo pogoje za vpis. Imeti morajo vsaj toliko KT iz predhodnega izobraževanja, kolikor jih potrebujejo za napredovanje po programu, v skladu s 111. členom Statuta Visoke šole za hotelirstvo in turizem Bled. Študijska komisija Visoke šole za hotelirstvo in turizem Bled določi študentom diferencialne izpite iz znanj, ki jih niso pridobili v predhodnih študijskih programih in jih morajo opraviti ter manjkajoče obveznosti, ki jih morajo opraviti, če želijo diplomirati v novem programu.

**6. člen**

Določitev drugih pogojev prehoda med študijskimi programi je v pristojnosti študijske komisije Visoke šole za hotelirstvo in turizem Bled.

**7. člen**

Glede na obseg priznanih obveznosti iz prvega študijskega programa v Republiki Sloveniji ali tujini se lahko študent vpiše v isti ali višji letnik **visokošolskega študijskega programa Hotelirstvo in turizem**

Pri prehodu se lahko priznavajo:

1. primerljive študijske obveznosti, ki jih je študent opravil v prvem študijskem programu;

2. neformalno pridobljena primerljiva znanja.

Predhodno pridobljena znanja študent izkazuje z ustreznimi dokumenti.

**8. člen**

Obseg priznanih opravljenih študijskih obveznosti ureja 111. člen Statuta Visoke šole za hotelirstvo in turizem Bled.

**9. člen**

Vse opravljene študijske obveznosti v prvem in v drugem študijskem programu morajo biti vključene v Prilogo k diplomi.

**10. člen**

Vloge za prehod med študijskimi programi obravnava študijska komisija Visoke šole za hotelirstvo in turizem Bled.

**11. člen**

Ta merila začnejo veljati naslednji dan po prejemu.

Bled, 27.06.2012